**. napirend**

**E l ő t e r j e s z t é s**

**Révfülöp Nagyközségi Önkormányzata Polgármestere döntéséhez.**

**Tárgy: Császtai strand területén lévő V-2 számú üzletre érkezett ajánlat elbírálása**

**.**

**Előterjesztő:** Kondor Géza polgármester

**Előkészítette:** Szakál Norbert műszaki ügyintéző

 Jogszabállyal nem ellentétes

 ---------------------------

Előterjesztő Dr. Szabó Tímea

 jegyző

A Révfülöp Nagyközség Önkormányzata és Révco Bt (8253 Révfülöp, Halász u. 8.) között létrejött, a Császtai strandterületén, lévő **V**-**2** számú **53,84** m2 nagyságú, melegkonyhás büfé célú üzletre vonatkozó bérleti szerződés **2020. október 30-án lejárt.**

A Révco Bt képviseletében, Tátrai Csaba 2020. 09. 15-én kérelmet nyújtott be Révfülöp Nagyközség Önkormányzata Képviselő-testülete részére, hogy a szerződés lejártát követően, a szerződésben foglalt feltételeknek megfelelően, további 3 évre bérbe kívánja venni.

Bérlő a bérleményért 2020-ben 1.309.062 Ft + áfa bérleti díjat fizetett, melyet Révfülöp Nagyközség Önkormányzata által kiállított számla alapján, az Önkormányzat OTP Tapolca Nyrt. által vezetett 11748052-15733957 számú számlájára, egy összegben, július 31.-ig megfizetett.

A korábbi szerződésnek megfelelően, bérlő vállalja, hogy bérleményhez kapcsolódó 15 m2 nagyságú, kijelölt terület használatára köteles külön bérleti szerződést kötni.

Bérlő köteles a bérleti szerződés megkötésével egyidejűleg, egy évi nettó bérleti díjnak megfelelő kauciót befizetni Révfülöp Nagyközség Önkormányzata OTP Tapolca Nyrt. által vezetett 11748052-15733957-06530000 számú letéti számlájára, amely a bérleti idő végén elszámolás keretében bérlő részére visszafizetésre kerül, amennyiben leltár szerint és rendeltetésszerű használatra alkalmas állapotban, közüzemi tartozás nélkül kerül átadásra a bérlemény.

Révfülöp Nagyközség Önkormányzata Képviselő-testületének az önkormányzat vagyonáról és vagyonhasznosítás szabályairól 11/2013. (V.30.) önkormányzati rendelete 12 § (1) bekezdés b) pontja alapján, nem kell pályázati eljárást lefolytatni a vagyon bérbeadása esetén, ha a hasznosítás értéke a nettó 10 millió forintot és a bérleti időtartama a 3 évet nem haladja meg.

Jelen előterjesztést a Képviselő-testület a november 9-ére tervezett ülésén tárgyalta volna, azonban időközben a Kormány a veszélyhelyzet kihirdetéséről szóló 478/2020. (XI. 3.) Korm. rendeletben az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja.

Annak érdekében, hogy a bérlő kérelme alapján indult ügy lezárásra kerülhessen, a bérleti szerződés megkötése megtörténhessen, célszerű a polgármesteri döntés meghozatala.

**Határozati javaslat**

**RÉVFÜLÖP NAGYKÖZSÉG ÖNKORMÁNYZATA**

**POLGÁRMESTERÉNEK**

 **/2020. (XI. 10.) HATÁROZATA**

**A Császtai strand területén lévő V-2 számú üzlet bérbeadásáról**

**A veszélyhelyzet kihirdetéséről szóló 478/2020. (XI. 3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján Révfülöp Nagyközség Önkormányzata Képviselő-testületének hatáskörét gyakorolva a „Császtai strand területén lévő V-2 számú üzletre érkezett ajánlat elbírálásáról” című előterjesztés alapján az alábbi döntést hoztam:**

**Révfülöp Nagyközség Önkormányzata (továbbiakban Bérbeadó) a Révco Bt (8253 Révfülöp, Halász u. 8.; a továbbiakban Bérlő) kérelmének helyt adva az Önkormányzat tulajdonában levő Császtai strandi V-2 számú, 53,84 m2 nagyságú, melegkonyhás büfé hasznosítású üzletet 2021. január 01. – 2023. október 30. időpontok között az alábbi kikötésekkel bérbeadja:**

**A 2021. évre megállapított bérleti díj nettó 1.360.000 Ft + áfa, amely minden évben az előző évi infláció mértékével emelkedik.**

**A bérleti díjat átutalással, Révfülöp Nagyközség Önkormányzatának 11748052-15733957-00000000 számú bankszámlája javára kell megfizetni Tulajdonos részére, az általa kiállított számla alapján, minden év július 31. napjáig.**

**Bérlő vállalja, hogy bérleményhez kapcsolódó 15 m2 nagyságú, kijelölt terület használatára köteles külön bérleti szerződést kötni.**

**Bérlő köteles a bérleti szerződés megkötésével egyidejűleg, egy évi bruttó bérleti díjnak megfelelő kauciót befizetni Révfülöp Nagyközség Önkormányzata OTP Tapolca Nyrt. által vezetett 11748052-15733957-06530000 számú letéti számlájára, amely a bérleti idő végén elszámolás keretében bérlő részére visszafizetésre kerül, amennyiben leltár szerint és rendeltetésszerű használatra alkalmas állapotban, közüzemi tartozás nélkül kerül átadásra a bérlemény.**

**A bérleti szerződés megkötéséről gondoskodom.**

Révfülöp, 2020. november 10.

 Kondor Géza

 polgármester